ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน.  53/2552

เรื่อง  หลักเกณฑ์ เงื่อนไข และวิธีการจัดตั้งและจัดการ

กองทุนรวมอสังหาริมทรัพย์

(ฉบับที่ 2)

------------------------

อาศัยอํานาจตามความดังต่อไปนี้

(1)  มาตรา 141(2) โดยความเห็นชอบของคณะกรรมการ ก.ล.ต. ทําหน้าที่

คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 118(1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย

(2)  ข้อ 4 วรรคสอง ข้อ 12 และข้อ 17 แห่งประกาศคณะกรรมการกํากับตลาดทุนที่ ทน. 27/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552  โดยได้รับความเห็นชอบจากคณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551

(3)  ข้อ 5 ข้อ 11 ข้อ 14 ข้อ 19(1) ข้อ 19(6) และข้อ 20แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552

สํานักงานออกข้อกําหนดไว้ดังต่อไปนี้


ข้อ ๑ ให้ยกเลิกความใน (14) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “(14)  “ผู้จองซื้อพิเศษ”  หมายความว่า  ผู้ลงทุนที่จองซื้อหน่วยลงทุนที่จะได้รับการจัดสรรหน่วยลงทุนเป็นพิเศษกว่าผู้จองซื้อทั่วไป ซึ่งได้แก่บุคคลดังต่อไปนี้

                           (ก)  ธนาคารพาณิชย์        

                           (ข) บริษัทหลักทรัพย์เพื่อการจัดการทรัพย์สินของตนเอง

                           (ค)  บริษัทประกันวินาศภัย หรือบริษัทประกันชีวิต

                           (ง) ส่วนราชการและรัฐวิสาหกิจตามกฎหมายว่าด้วยวิธีการงบประมาณ หรือนิติบุคคลอื่นที่มีกฎหมายเฉพาะจัดตั้งขึ้น

                           (จ)  กองทุนบําเหน็จบํานาญข้าราชการ

                           (ฉ)  กองทุนสํารองเลี้ยงชีพ

                           (ช)  กองทุนประกันสังคม

                           (ซ) กองทุนรวมตามกฎหมายว่าด้วยหลักทรัพย์และตลาดหลักทรัพย์

                           (ฌ)  สภากาชาดไทย

                           (ญ)  มูลนิธิเพื่อสาธารณะประโยชน์

                           (ฎ)  สหกรณ์ออมทรัพย์และชุมนุมสหกรณ์

                           (ฏ) สถาบันการเงินระหว่างประเทศที่ประเทศไทยเป็นสมาชิก

                           (ฐ) กองทุนรวมตามกฎหมายต่างประเทศที่มีการเสนอขายหน่วยลงทุนแก่ผู้ลงทุนเป็นการทั่วไป

                           (ฑ)  ผู้ลงทุนต่างประเทศที่มีลักษณะเดียวกับ (ก) ถึง (ช)

                           (ฒ)  ผู้ลงทุนตามที่สํานักงานให้ความเห็นชอบ”


ข้อ ๒ ให้เพิ่มความต่อไปนี้เป็น (14/1) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552   
                    “(14/1)  “ผู้ลงทุนต่างด้าว”  หมายความว่า   ผู้ลงทุนที่เป็นคนต่างด้าวและนิติบุคคลที่มีสิทธิในที่ดินเสมือนคนต่างด้าวตามประมวลกฎหมายที่ดิน หรือกฎหมายว่าด้วยอาคารชุด แล้วแต่กรณี”


ข้อ ๓ ให้ยกเลิกความในข้อ 9 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

“ข้อ 9  ให้บริษัทจัดการกองทุนรวมใช้ชื่อหรือคําแสดงชื่อกองทุนรวมตามหลักเกณฑ์

ดังต่อไปนี้

(1)  ในกรณีที่เป็นกองทุนรวมที่มีวัตถุประสงค์ในการลงทุนเพื่อให้ได้มาซึ่งกรรมสิทธิ์ในอสังหาริมทรัพย์  ให้ใช้ชื่อหรือคําแสดงชื่อว่า “กองทุนรวมอสังหาริมทรัพย์” นําหน้า 

(2)  ในกรณีที่เป็นกองทุนรวมที่มีวัตถุประสงค์ในการลงทุนเพื่อให้ได้มาซึ่งสิทธิการเช่า

ในอสังหาริมทรัพย์ ให้ใช้ชื่อหรือคําแสดงชื่อว่า “กองทุนรวมสิทธิการเช่าอสังหาริมทรัพย์” นําหน้า

                    (3)  ในกรณีที่เป็นกองทุนรวมที่มีวัตถุประสงค์ในการลงทุนทั้งตาม (1) และ (2) 

ให้ใช้ชื่อหรือคําแสดงชื่อว่า “กองทุนรวมอสังหาริมทรัพย์และสิทธิการเช่า” นําหน้า”


ข้อ ๔ ให้เพิ่มความต่อไปนี้เป็นข้อ 11/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

                   “ข้อ 11/1   ในกรณีที่บริษัทจัดการกองทุนรวมประสงค์จะตั้งบริษัทจัดจําหน่ายหน่วยลงทุนเป็นผู้ทําหน้าที่ในการจัดจําหน่ายหน่วยลงทุนของกองทุนรวม  บริษัทจัดจําหน่าย

หน่วยลงทุนดังกล่าวต้องไม่มีความสัมพันธ์กับเจ้าของ ผู้ให้เช่า ผู้โอนสิทธิการเช่า และผู้ให้สิทธิ

ในอสังหาริมทรัพย์ ที่กองทุนรวมจะลงทุนในลักษณะของการเป็นกลุ่มบุคคลเดียวกัน”


ข้อ ๕ ให้เพิ่มความต่อไปนี้เป็นข้อ 13/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

                   “ข้อ 13/1  ในระหว่างระยะเวลาก่อนปิดการเสนอขายหน่วยลงทุนครั้งแรก  หากบริษัทจัดการกองทุนรวมประสงค์จะยกเลิกการจัดตั้งและจัดการกองทุนรวม  บริษัทจัดการ

กองทุนรวมสามารถยุติการขายหน่วยลงทุนของกองทุนรวมก่อนสิ้นสุดระยะเวลาการเสนอขาย

หน่วยลงทุนดังกล่าวได้

                   ให้บริษัทจัดการกองทุนรวมรายงานให้สํานักงานทราบการยุติการขายหน่วยลงทุน

ตามวรรคหนึ่งภายในเจ็ดวันนับแต่วันที่ยุติการขายหน่วยลงทุนนั้น  และให้การอนุมัติให้จัดตั้งและ

จัดการกองทุนรวมนั้นสิ้นสุดลงในวันที่แจ้งให้สํานักงานทราบ

                   ให้บริษัทจัดการกองทุนรวมคืนเงินค่าจองซื้อหน่วยลงทุนและผลประโยชน์ใด ๆ ที่เกิดขึ้นจากเงินที่ได้รับจากการจําหน่ายหน่วยลงทุนให้แก่ผู้จองซื้อหน่วยลงทุนตามสัดส่วนของเงินค่าซื้อหน่วยลงทุน ภายในสิบสี่วันนับแต่วันที่การอนุมัติให้จัดตั้งและจัดการกองทุนรวมสิ้นสุดลงตามวรรคสอง และหากบริษัทจัดการกองทุนรวมไม่สามารถคืนเงินและผลประโยชน์ภายในกําหนดเวลาดังกล่าวได้อันเนื่องจากความผิดของบริษัทจัดการกองทุนรวมเอง  ให้บริษัทจัดการกองทุนรวมชําระดอกเบี้ยในอัตราไม่ต่ํากว่าร้อยละเจ็ดครึ่งต่อปีนับแต่วันที่ครบกําหนดเวลานั้นจนถึงวันที่ บริษัทจัดการกองทุนรวมชําระเงินค่าจองซื้อจนครบถ้วน”


ข้อ ๖ ให้ยกเลิกความในข้อ 14 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 14  ในการเสนอขายหน่วยลงทุนของกองทุนรวม ให้บริษัทจัดการกองทุนรวมจัดสรรหน่วยลงทุนให้แก่ผู้ลงทุนตามหลักเกณฑ์ดังต่อไปนี้

1. จัดสรรหน่วยลงทุนให้แก่บุคคลใดหรือกลุ่มบุคคลเดียวกันใดได้ไม่เกินกว่าหนึ่งในสาม

ของจํานวนหน่วยลงทุนที่จําหน่ายได้แล้วทั้งหมด  เว้นแต่เป็นกรณีดังต่อไปนี้

                   (ก)  เป็นการจัดสรรหน่วยลงทุนไม่เกินร้อยละห้าสิบของจํานวนหน่วยลงทุนที่จําหน่าย

ได้แล้วทั้งหมดให้แก่บุคคลใดบุคคลหนึ่งดังต่อไปนี้

                             1.  กองทุนบําเหน็จบํานาญข้าราชการ กองทุนประกันสังคม กองทุนสํารองเลี้ยงชีพ หรือกองทุนรวมเพื่อผู้ลงทุนทั่วไป

                             2.  นิติบุคคลที่จัดตั้งขึ้นตามกฎหมายไทยซึ่งไม่อยู่ภายใต้บังคับต้องเสียภาษีเงินได้

นิติบุคคล

                        3.  บุคคลอื่นใดที่ได้รับการผ่อนผันจากสํานักงานเมื่อมีเหตุจําเป็นและสมควร  
                        (ข)  เป็นการจัดสรรหน่วยลงทุนให้แก่บริษัทจัดจําหน่ายหน่วยลงทุนซึ่งรับหน่วยลงทุนไว้ตามสัญญารับประกันการจัดจําหน่ายหน่วยลงทุน โดยบริษัทจัดจําหน่ายหน่วยลงทุนจะถือหน่วยลงทุนที่รับไว้ในส่วนที่เกินหนึ่งในสามของจํานวนหน่วยลงทุนที่จําหน่ายได้แล้วทั้งหมดไม่เกินหนึ่งปีนับแต่วันที่บริษัทจัดจําหน่ายหน่วยลงทุนรับหน่วยลงทุนดังกล่าว

                   (2)  จัดสรรหน่วยลงทุนให้แก่เจ้าของ ผู้ให้เช่า ผู้โอนสิทธิการเช่า และผู้ให้สิทธิ

ในอสังหาริมทรัพย์ ที่กองทุนรวมจะลงทุน หรือกลุ่มบุคคลเดียวกันของบุคคลดังกล่าว รวมกันได้

ไม่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด”


ข้อ ๗ ให้เพิ่มความต่อไปนี้เป็นข้อ 14/1 แห่งประกาศสํานักงานคณะกรรมการกํากับ

หลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

                   “ข้อ 14/1  การพิจารณาความเป็นกลุ่มบุคคลเดียวกันตามข้อ 11/1 ข้อ 14 ข้อ 17 ข้อ 20(4) ข้อ 22 ข้อ 34 ข้อ 35 ข้อ 35/1 ข้อ 35/2 และข้อ 55 ให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้งกองทุนรวมและการเข้าทําสัญญารับจัดการกองทุส่วนบุคคล” 


ข้อ ๘ ให้ยกเลิกความในข้อ 15 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

“ข้อ 15   ในการเสนอขายหน่วยลงทุนของกองทุนรวมให้แก่ผู้จองซื้อทั่วไป  ให้บริษัทจัดการกองทุนรวมปฏิบัติดังต่อไปนี้ด้วย

                   (1) ข้อกําหนดหรือเงื่อนไขการซื้อหน่วยลงทุนขั้นต่ําของผู้จองซื้อแต่ละรายต้องไม่กําหนดไว้สูงกว่าห้าหมื่นบาท

                   (2)  กําหนดระยะเวลาการเสนอขายหน่วยลงทุนครั้งแรกไม่ต่ํากว่าเจ็ดวัน

                   (3)  จัดให้มีระบบในการจัดสรรหน่วยลงทุนที่เหมาะสมและเป็นธรรมต่อผู้จองซื้อหน่วยลงทุน โดยต้องกําหนดให้ผู้จองซื้อหน่วยลงทุนจํานวนน้อยได้รับการจัดสรรหน่วยลงทุนก่อน

                   (4)  การกําหนดเงื่อนไขหรือข้อสงวนสิทธิในการจําหน่ายหน่วยลงทุนต้องไม่มีลักษณะเป็นการจํากัดกลุ่มผู้จองซื้ออันทําให้ไม่มีการกระจายการจําหน่ายหน่วยลงทุนอย่างเพียงพอ

                   (5)  ประชาสัมพันธ์การขายหน่วยลงทุนอย่างกว้างขวางเพื่อให้มีการกระจายข้อมูลเกี่ยวกับการเสนอขายหน่วยลงทุนต่อประชาชนอย่างแพร่หลาย

                   ในกรณีที่มีบุคคลใดซื้อหน่วยลงทุนของกองทุนรวมที่เสนอขายหน่วยลงทุนนั้นแก่ผู้จองซื้อทั่วไปเพื่อนําไปขายต่อ หรือเป็นการซื้อขายหน่วยลงทุนในบัญชีบริษัทหลักทรัพย์แบบไม่เปิดเผยชื่อผู้ถือหน่วยลงทุน บริษัทจัดการกองทุนรวมต้องจัดให้มีข้อกําหนดให้บุคคลนั้นปฏิบัติให้เป็นไปตามวรรคหนึ่งและข้อ 14 ด้วย โดยอนุโลม

                   ความในวรรคหนึ่งให้นํามาใช้บังคับสําหรับการเสนอขายหน่วยลงทุนเพื่อการเพิ่มเงินทุนจดทะเบียนซึ่งเป็นการเสนอขายต่อผู้ลงทุนทั่วไปด้วย”


ข้อ ๙ ให้ยกเลิกความในวรรคหนึ่งของข้อ 16 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 16   ในการเสนอขายหน่วยลงทุนครั้งแรก บริษัทจัดการกองทุนรวมต้องเสนอขายและจัดสรรหน่วยลงทุนให้แก่ผู้จองซื้อทั่วไปไม่น้อยกว่าร้อยละห้าสิบของจํานวนหน่วยลงทุน

ที่จําหน่ายได้แล้วทั้งหมด  เว้นแต่เป็นกรณีที่ได้รับยกเว้นตามข้อ 17 วรรคหนึ่ง (2) หรือ (3)”


ข้อ ๑๐ ให้ยกเลิกความในวรรคหนึ่งของข้อ 17 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 17   ภายใต้บังคับข้อ 14 ในการเสนอขายและจัดสรรหน่วยลงทุนครั้งแรกให้กับ

ผู้จองซื้อพิเศษ หรือเจ้าของ ผู้ให้เช่า ผู้โอนสิทธิการเช่า หรือผู้ให้สิทธิในอสังหาริมทรัพย์ ที่กองทุนรวม

จะลงทุน หรือกลุ่มบุคคลเดียวกันของบุคคลดังกล่าว  ให้บริษัทจัดการกองทุนรวมปฏิบัติดังต่อไปนี้ด้วย

(1)  เสนอขายและจัดสรรหน่วยลงทุนให้แก่บุคคลดังกล่าวรวมกันได้ไม่เกินร้อยละ

ห้าสิบของจํานวนหน่วยลงทุนที่จําหน่ายได้แล้วทั้งหมด ตามที่ได้มีการระบุชื่อหรือลักษณะของ

ผู้ที่จะได้รับการจัดสรรหน่วยลงทุนกรณีดังกล่าวไว้อย่างชัดเจนในโครงการและหนังสือชี้ชวน

ส่วนสรุปข้อมูลสําคัญ เว้นแต่เป็นกรณีที่เข้าข้อยกเว้นตาม (2) หรือ (3)

                   (2)  ในกรณีที่ผู้จองซื้อพิเศษได้รับการจัดสรรหน่วยลงทุนตาม (1) แล้ว ห้ามมิให้บริษัทจัดการกองทุนรวมเสนอขายและจัดสรรหน่วยลงทุนในส่วนของผู้จองซื้อทั่วไปให้แก่บุคคลดังกล่าวอีก  เว้นแต่เป็นการเสนอขายและจัดสรรหน่วยลงทุนที่เหลือจากการจองซื้อของผู้จองซื้อทั่วไป

                   (3)  ในกรณีที่เจ้าของ ผู้ให้เช่า ผู้โอนสิทธิการเช่า หรือผู้ให้สิทธิในอสังหาริมทรัพย์ ที่กองทุนรวมจะลงทุน หรือกลุ่มบุคคลเดียวกันของบุคคลดังกล่าว ได้รับการจัดสรรหน่วยลงทุนตาม (1) แล้ว  ห้ามมิให้บริษัทจัดการกองทุนรวมเสนอขายและจัดสรรหน่วยลงทุนในส่วนของผู้จองซื้อทั่วไปให้แก่บุคคลดังกล่าวอีก เว้นแต่เป็นการเสนอขายและจัดสรรหน่วยลงทุนในส่วนของผู้จองซื้อทั่วไปที่เหลือจากการจองซื้อของผู้จองซื้อทั่วไป และผู้จองซื้อพิเศษตาม (2)”


ข้อ ๑๑ ให้ยกเลิกความในข้อ 18 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน 

                   “ข้อ 18  ในการเสนอขายหน่วยลงทุนของกองทุนรวม ห้ามมิให้บริษัทจัดการ

กองทุนรวมจัดสรรหน่วยลงทุนให้กับผู้ลงทุนต่างด้าวเกินร้อยละสี่สิบเก้าของจํานวนหน่วยลงทุนที่จําหน่ายได้แล้วทั้งหมด หากเป็นการเสนอขายหน่วยลงทุนของกองทุนรวมที่มีการลงทุนในอสังหาริมทรัพย์ในลักษณะดังต่อไปนี้

                   (1)  มีการลงทุนเพื่อให้ได้มาซึ่งสิทธิในที่ดินตามประมวลกฎหมายที่ดิน หรือ

                   (2) มีการลงทุนเพื่อให้ได้มาซึ่งกรรมสิทธิ์ในอาคารชุด  ทั้งนี้ เมื่อคํานวณพื้นที่ห้องชุดที่กองทุนรวมจะลงทุนรวมกับพื้นที่ห้องชุดที่ถือกรรมสิทธิ์โดยผู้ลงทุนต่างด้าวในอาคารเดียวกันอยู่ก่อนแล้วคิดเป็นสัดส่วนเกินร้อยละสี่สิบเก้าของพื้นที่ห้องชุดทั้งหมดในอาคารชุดนั้น”


ข้อ ๑๒ ให้เพิ่มความต่อไปนี้เป็นข้อ 18/1 ของหมวด 2 การเสนอขายและการจัดสรรหน่วยลงทุน แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

“ข้อ 18/1   ในการจัดให้มีทะเบียนผู้ถือหน่วยลงทุน ให้บริษัทจัดการกองทุนรวมแต่งตั้ง

นายทะเบียนหน่วยลงทุนที่สามารถควบคุมการถือหน่วยลงทุนของผู้ลงทุนต่างด้าว ณ ขณะใดขณะหนึ่ง ภายหลังจากการเสนอขายหน่วยลงทุนของกองทุนรวมครั้งแรกให้เป็นไปตามหลักเกณฑ์ที่กําหนดในข้อ 18  รวมทั้งดําเนินการให้มีการปฏิเสธการโอนหน่วยลงทุนที่จะเป็นผลทําให้กองทุนรวมมีผู้ถือหน่วยลงทุนที่เป็นผู้ลงทุนต่างด้าวถือหน่วยลงทุนเกินกว่าอัตราที่กําหนดด้วย” 


ข้อ ๑๓ ให้ยกเลิกความในวรรคหนึ่งของข้อ 20 แห่งประกาศสํานักงานคณะกรรมการ

กํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน 

                   “ข้อ 20  เมื่อสิ้นสุดระยะเวลาการเสนอขายหน่วยลงทุนครั้งแรกแล้ว  หากปรากฏกรณีอย่างใดอย่างหนึ่งดังต่อไปนี้ ให้การอนุมัติให้จัดตั้งและจัดการกองทุนรวมนั้นสิ้นสุดลง

                   (1)  จําหน่ายหน่วยลงทุนให้แก่ผู้จองซื้อทั่วไปได้ไม่ถึงร้อยละห้าสิบของจํานวน

หน่วยลงทุนที่จําหน่ายได้แล้วทั้งหมด เว้นแต่เป็นกรณีตามข้อ 17 วรรคหนึ่ง (2) หรือ (3) 

(2)  จําหน่ายหน่วยลงทุนให้แก่ผู้จองซื้อได้ไม่ถึงสองร้อยห้าสิบราย

(3) จําหน่ายหน่วยลงทุนได้มีมูลค่าน้อยกว่าห้าร้อยล้านบาท

                   (4)  จัดสรรหน่วยลงทุนให้แก่บุคคลหรือกลุ่มบุคคลเดียวกันใดเกินอัตราที่กําหนด

ในข้อ 14

                   (5)  จัดสรรหน่วยลงทุนให้แก่ผู้ลงทุนต่างด้าวเกินกว่าอัตราที่กําหนดในข้อ 18

                   (6) มูลค่าหน่วยลงทุนที่จําหน่ายได้ไม่เพียงพอที่จะลงทุนในอสังหาริมทรัพย์หรือสิทธิการเช่าอสังหาริมทรัพย์ตามที่ระบุไว้ในโครงการ”


ข้อ ๑๔ ให้ยกเลิกความใน (2) ของข้อ 30 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน 

                   “(2)  การประเมินค่าทรัพย์สินและการสอบทานการประเมินค่าทรัพย์สินตาม

ข้อ 63 ข้อ 64 และข้อ 65 โดยมีรายละเอียดข้อมูลตามข้อ 67” 


ข้อ ๑๕ ให้ยกเลิกความในข้อ 34 และข้อ 35 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 34   ภายใต้บังคับข้อ 35 และข้อ 35/1 ในกรณีที่ปรากฏข้อเท็จจริงแก่บริษัทจัดการกองทุนรวมว่ามีบุคคลใดหรือกลุ่มบุคคลเดียวกันใดถือหน่วยลงทุนของกองทุนรวมใดเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด  ให้บริษัทจัดการกองทุนรวมดําเนินการดังต่อไปนี้ 

                   (1)  รายงานต่อสํานักงานภายในห้าวันทําการนับแต่วันที่บริษัทจัดการกองทุนรวมรู้หรือควรรู้ถึงเหตุดังกล่าว

                   (2)  ในการขอมติจากผู้ถือหน่วยลงทุนในเรื่องใด ๆ  บริษัทจัดการกองทุนรวมต้องไม่นับคะแนนเสียงของบุคคลหรือกลุ่มบุคคลเดียวกันนั้นในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด รวมในจํานวนเสียงในการขอมติ 

(3) ไม่จ่ายเงินปันผลให้แก่บุคคลหรือกลุ่มบุคคลเดียวกันนั้นในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด 

                  (4) แจ้งให้บุคคลหรือกลุ่มบุคคลเดียวกันจําหน่ายหน่วยลงทุนในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด

ให้บริษัทจัดการกองทุนรวมระบุกรณีตามวรรคหนึ่งไว้อย่างชัดเจนในโครงการ

                   ข้อ 35   ในกรณีที่บุคคลใดหรือกลุ่มบุคคลเดียวกันใดที่ถือหน่วยลงทุนเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดเป็นบุคคลตามข้อ 14(1) (ก) ให้บริษัทจัดการกองทุนรวมปฏิบัติดังต่อไปนี้

                   (1) รายงานต่อสํานักงานภายในห้าวันทําการนับแต่วันที่บริษัทจัดการกองทุนรวมรู้หรือควรรู้ถึงเหตุดังกล่าว

                   (2)  ในการขอมติจากผู้ถือหน่วยลงทุนในเรื่องใด ๆ  บริษัทจัดการกองทุนรวมต้อง

ไม่นับคะแนนเสียงของบุคคลหรือกลุ่มบุคคลเดียวกันนั้นในส่วนที่เกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมด รวมในจํานวนเสียงในการขอมติ

                   (3)  ไม่จ่ายเงินปันผลให้แก่บุคคลหรือกลุ่มบุคคลเดียวกันนั้นในส่วนที่เกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมด

                   (4)  แจ้งให้บุคคลหรือกลุ่มบุคคลเดียวกันจําหน่ายหน่วยลงทุนในส่วนที่เกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมด

                   ให้บริษัทจัดการกองทุนรวมระบุกรณีตามวรรคหนึ่งไว้อย่างชัดเจนในโครงการ”   


ข้อ ๑๖ ให้เพิ่มความต่อไปนี้เป็นข้อ 35/1 และข้อ 35/2 ในส่วนที่ 2 การดําเนินการเมื่อมีการถือหน่วยลงทุนเกินกว่าหนึ่งในสาม ของหมวด 5 การจัดการกองทุนรวม แห่งประกาศสํานักงาน

คณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และ

วิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

                   “ข้อ 35/1   ในกรณีที่บุคคลใดหรือกลุ่มบุคคลเดียวกันใดที่ถือหน่วยลงทุนเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดเป็นบริษัทจัดจําหน่ายหน่วยลงทุนตามข้อ 14(1) (ข) ให้บริษัทจัดการกองทุนรวมปฏิบัติดังต่อไปนี้ ในช่วงระยะเวลาที่บุคคลดังกล่าวถือหน่วยลงทุนที่รับไว้ตามสัญญารับประกันการจัดจําหน่ายหน่วยลงทุน  แต่ทั้งนี้ ต้องไม่เกินหนึ่งปีนับแต่วันที่รับหน่วยลงทุน

                   (1)  รายงานต่อสํานักงานภายในห้าวันทําการนับแต่วันที่บริษัทจัดการกองทุนรวม

รู้หรือควรรู้ถึงเหตุดังกล่าว

                   (2)  ในการขอมติจากผู้ถือหน่วยลงทุนในเรื่องใด ๆ  ให้บริษัทจัดการกองทุนรวม

นับคะแนนเสียงของบุคคลดังกล่าวได้เฉพาะในส่วนที่ไม่เกินกว่าร้อยละห้าสิบของจํานวนหน่วยลงทุน

ที่จําหน่ายได้แล้วทั้งหมด

                   (3)  จ่ายเงินปันผลให้แก่บุคคลดังกล่าวตามสัดส่วนการถือหน่วยลงทุนของบุคคลนั้น

                   ให้บริษัทจัดการกองทุนรวมระบุกรณีตามวรรคหนึ่งไว้อย่างชัดเจนในโครงการ

                   ข้อ 35/2   ในกรณีที่ปรากฏข้อเท็จจริงแก่บริษัทจัดการกองทุนรวมว่าผู้ที่เคยเป็นเจ้าของหรือผู้โอนสิทธิการเช่าในอสังหาริมทรัพย์  ผู้ให้เช่าหรือผู้ให้สิทธิในอสังหาริมทรัพย์ และกลุ่มบุคคลเดียวกันของบุคคลดังกล่าว ถือหน่วยลงทุนรวมกันเกินหนึ่งในสามของจํานวนหน่วยลงทุนที่จําหน่ายได้แล้วทั้งหมด  ให้บริษัทจัดการกองทุนรวมปฏิบัติตามข้อ 34 โดยอนุโลม”


ข้อ ๑๗ ให้ยกเลิกความใน (3) ของข้อ 36 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “(3) ต้องเป็นอสังหาริมทรัพย์ที่ก่อสร้างแล้วเสร็จและอยู่ในสภาพที่เหมาะสมต่อการ

จัดหาผลประโยชน์ได้ หรือเป็นอสังหาริมทรัพย์ที่ยังก่อสร้างไม่แล้วเสร็จที่มีลักษณะดังต่อไปนี้

      (ก)  มีการก่อสร้างไปแล้วไม่น้อยกว่าร้อยละแปดสิบของมูลค่าโครงการ ณ วันที่สํานักงานอนุมัติให้บริษัทจัดการกองทุนรวมจัดตั้งและจัดการกองทุนรวม ในกรณีที่เป็นกองทุนรวมที่ระบุเฉพาะเจาะจง 

      (ข)  มีการก่อสร้างไปแล้วไม่น้อยกว่าร้อยละแปดสิบของมูลค่าโครงการ ณ วันที่กองทุนรวมทําการลงทุนในอสังหาริมทรัพย์ดังกล่าว ในกรณีที่เป็นกองทุนรวมที่ไม่ระบุเฉพาะเจาะจง

                      การคํานวณมูลค่าโครงการตามวรรคหนึ่งมิให้นับมูลค่าที่ดินที่เป็นที่ตั้งของโครงการ 

ทั้งนี้ สัดส่วนความคืบหน้าของการก่อสร้างต้องได้รับการรับรองจากบริษัทประเมินค่าทรัพย์สินด้วย”


ข้อ ๑๘ ให้ยกเลิกความในข้อ 38 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 38   บริษัทจัดการกองทุนรวมต้องลงทุนในอสังหาริมทรัพย์หรือสิทธิการเช่าอสังหาริมทรัพย์ที่มีมูลค่ารวมกันไม่น้อยกว่าร้อยละเจ็ดสิบห้าของมูลค่าทรัพย์สินสุทธิของกองทุนรวม ภายในหกเดือนนับแต่วันที่จดทะเบียนกองทรัพย์สินเป็นกองทุนรวม หรือวันที่จดทะเบียนเพิ่มเงินทุนสําหรับกรณีการเพิ่มเงินทุนจดทะเบียนตามข้อ 54(1) แล้วแต่กรณี และดํารงอัตราส่วนการลงทุนดังกล่าวทุกวันสิ้นรอบระยะเวลาบัญชีประจําปี  เว้นแต่ในกรณีดังต่อไปนี้

                   (1) รอบระยะเวลาบัญชีประจําปีสุดท้ายก่อนสิ้นอายุโครงการ หรือ

                   (2) กรณีมีเหตุจําเป็นและสมควรโดยได้รับการผ่อนผันจากสํานักงาน”


ข้อ ๑๙ ให้เพิ่มความต่อไปนี้เป็นส่วนที่ 4/1 การถือหุ้นที่มีสิทธิออกเสียงเป็นพิเศษและข้อ 53/1 ของหมวด 5 การจัดการกองทุนรวม แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์  ลงวันที่ 28 กรกฎาคม พ.ศ. 2552


ส่วน ๔/๑ การถือหุ้นที่มีสิทธิออกเสียงเป็นพิเศษ

 


ข้อ ๕๓/๑ กองทุนรวมอาจลงทุนหรือมีไว้ซึ่งหุ้นที่มีสิทธิออกเสียงเป็นพิเศษได้ไม่เกินหนึ่งหุ้นตามเงื่อนไขดังต่อไปนี้

                   (1) หุ้นดังกล่าวออกโดยบริษัทที่เช่าอสังหาริมทรัพย์จากกองทุนรวม  โดยหุ้นนั้นให้สิทธิพิเศษในการอนุมัติการดําเนินงานบางประการของบริษัทที่เช่าอสังหาริมทรัพย์ (golden share)  ทั้งนี้ ตามที่ได้กําหนดไว้ในข้อบังคับของบริษัทดังกล่าว และ

(2)  บริษัทที่เช่าอสังหาริมทรัพย์ตกลงจ่ายค่าเช่าให้แก่กองทุนรวมในอัตราผันแปรตามผลประกอบการของอสังหาริมทรัพย์ที่เช่า”


ข้อ ๒๐ ให้ยกเลิกความในข้อ 55 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 55   ในการเพิ่มเงินทุนจดทะเบียนของกองทุนรวม  ให้บริษัทจัดการกองทุนรวมปฏิบัติดังต่อไปนี้

                   (1) ขอมติจากผู้ถือหน่วยลงทุนในเรื่องวัตถุประสงค์ในการเพิ่มเงินทุนจดทะเบียนของกองทุนรวม จํานวนหน่วยลงทุนและจํานวนเงินทุนจดทะเบียนที่จะเพิ่ม วิธีการกําหนดราคาหน่วยลงทุนที่เสนอขาย และวิธีการเสนอขายหน่วยลงทุน โดยต้องได้รับคะแนนเสียงตามหลักเกณฑ์ดังต่อไปนี้

                       (ก) ในกรณีที่การขอมติกระทําโดยการส่งหนังสือขอมติไปยังผู้ถือหน่วยลงทุน ต้องได้รับคะแนนเสียงเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดที่มีสิทธิออกเสียง

ของกองทุนรวม 

                        (ข) ในกรณีที่การขอมติกระทําโดยการเรียกประชุมผู้ถือหน่วยลงทุน ต้องได้รับคะแนนเสียงไม่น้อยกว่าสามในสี่ของจํานวนหน่วยลงทุนทั้งหมดของผู้ถือหน่วยลงทุนที่เข้าร่วมประชุมและมีสิทธิออกเสียง โดยในการประชุมผู้ถือหน่วยลงทุนเพื่อขอมติดังกล่าว  ต้องมีผู้ถือหน่วยลงทุนมาประชุมไม่น้อยกว่ายี่สิบห้ารายหรือไม่น้อยกว่ากึ่งหนึ่งของจํานวนผู้ถือหน่วยลงทุนทั้งหมด  ทั้งนี้ จํานวนผู้ถือหน่วยลงทุนที่มาประชุมดังกล่าวต้องมีหน่วยลงทุนนับรวมกันได้ไม่น้อยกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดของกองทุนรวมดังกล่าว จึงจะเป็นองค์ประชุม 

                   (2)  ขอมติจากผู้ถือหน่วยลงทุนเพื่อแก้ไขเพิ่มเติมโครงการให้สอดคล้องกับการเพิ่มเงินทุนจดทะเบียนตามที่ได้รับมติจากผู้ถือหน่วยลงทุนตาม (1) โดยต้องได้รับคะแนนเสียงเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมด

                   (3)  ให้ข้อมูลตามข้อ 56 และข้อ 57 ต่อผู้ถือหน่วยลงทุนในหนังสือเชิญประชุมหรือหนังสือที่มีถึงผู้ถือหน่วยลงทุนเพื่อขอมติจากผู้ถือหน่วยลงทุนเป็นลายลักษณ์อักษร แล้วแต่กรณี 

                   ในการนับคะแนนเสียงของผู้ที่มีสิทธิออกเสียงตามวรรคหนึ่ง (1)  บริษัทจัดการกองทุนรวมจะนับคะแนนเสียงของผู้ถือหน่วยลงทุนดังต่อไปนี้มิได้

                   (1)  เจ้าของ ผู้ให้เช่า ผู้โอนสิทธิการเช่า หรือผู้ให้สิทธิในอสังหาริมทรัพย์ที่กองทุนรวมจะลงทุนเพิ่มเติม  ในกรณีที่เป็นการเพิ่มเงินทุนจดทะเบียนเพื่อซื้อ เช่า หรือได้มาซึ่งอสังหาริมทรัพย์เพิ่มเติม

                   (2)  เจ้าของอาคารหรือสิ่งปลูกสร้างที่กองทุนรวมเช่า  หรือผู้ให้สิทธิในอสังหาริมทรัพย์แก่กองทุนรวม  ในกรณีที่เป็นการเพิ่มเงินทุนจดทะเบียนเพื่อปรับปรุงอสังหาริมทรัพย์ให้อยู่ในสภาพที่ดีและพร้อมที่จะใช้หาประโยชน์

                   (3) ผู้ถือหน่วยลงทุนที่ได้รับสิทธิในการจัดสรรหน่วยลงทุนในส่วนที่เสนอขายให้กับผู้ลงทุนเฉพาะเจาะจง  ในกรณีที่จะเสนอขายหน่วยลงทุนให้กับผู้ลงทุนเฉพาะเจาะจง

                   (4) ผู้ถือหน่วยลงทุนที่อาจมีความขัดแย้งทางผลประโยชน์กับกองทุนรวมในเรื่องที่ขอมติ

                   (5)  บุคคลที่มีความสัมพันธ์ในลักษณะการเป็นกลุ่มบุคคลเดียวกันกับบุคคลตามวรรคสอง

(1) (2) (3) หรือ (4)  แล้วแต่กรณี

                   ในกรณีที่เป็นการเพิ่มเงินทุนจดทะเบียนโดยเสนอขายหน่วยลงทุนเป็นการเฉพาะเจาะจง

ให้แก่ผู้ถือหน่วยลงทุนเดิมบางราย  หากผู้ถือหน่วยลงทุนมีมติคัดค้านรวมกันเกินร้อยละสิบของจํานวน

หน่วยลงทุนที่จําหน่ายได้แล้วทั้งหมด ห้ามมิให้บริษัทจัดการกองทุนรวมดําเนินการให้มีการเพิ่มเงินทุน

จดทะเบียนในกรณีดังกล่าว”


ข้อ ๒๑ ให้ยกเลิกความในข้อ 60 และข้อ 61 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                   “ข้อ 60   ในกรณีที่กองทุนรวมมีสภาพคล่องส่วนเกินจากกรณีใดกรณีหนึ่งหรือหลายกรณีดังต่อไปนี้  หากบริษัทจัดการกองทุนรวมประสงค์จะจ่ายสภาพคล่องส่วนเกินดังกล่าวให้แก่ผู้ถือหน่วยลงทุน  ให้บริษัทจัดการกองทุนรวมดําเนินการโดยการลดเงินทุนจดทะเบียนของกองทุนรวมเท่านั้น

                   (1)  กองทุนรวมมีการจําหน่ายอสังหาริมทรัพย์หรือสิทธิการเช่าอสังหาริมทรัพย์

                   (2)  มูลค่าอสังหาริมทรัพย์หรือสิทธิการเช่าอสังหาริมทรัพย์ที่กองทุนรวมลงทุนหรือมีไว้ลดลงจากการประเมินค่าหรือสอบทานการประเมินค่าทรัพย์สิน

                   (3) กองทุนรวมมีรายการทางบัญชีที่เป็นรายการค่าใช้จ่ายรอการตัดบัญชี

ซึ่งทยอยตัดจ่าย

                   ข้อ 61   ในการลดเงินทุนจดทะเบียนของกองทุนรวมตามข้อ 60 ให้บริษัทจัดการกองทุนรวมลดเงินทุนโดยการลดมูลค่าหน่วยลงทุน และให้ปฏิบัติตามหลักเกณฑ์ดังต่อไปนี้     

(1)  ในกรณีที่บริษัทจัดการกองทุนรวมประสงค์จะใช้ดุลยพินิจในการพิจารณาลดเงินทุนจดทะเบียน บริษัทจัดการจะกระทําได้ต่อเมื่อได้มีการระบุเรื่องดังกล่าวไว้ในโครงการ

(2) ดําเนินการเฉลี่ยเงินคืนแก่ผู้ถือหน่วยลงทุนที่มีชื่ออยู่ในสมุดทะเบียน ณ วันปิดสมุดทะเบียนพักการโอนหน่วยลงทุน  ทั้งนี้ เงินที่เฉลี่ยคืนดังกล่าวมิให้หักออกจากกําไรสะสมของกองทุนรวม   

3. ยื่นคําขอจดทะเบียนลดเงินทุนของกองทุนรวมต่อสํานักงานภายในห้าวันทําการนับแต่วันที่ดําเนินการเฉลี่ยเงินคืนแก่ผู้ถือหน่วยลงทุนตามแบบที่จัดไว้ในระบบงานอิเล็กทรอนิกส์ของสํานักงาน

                   (4) จัดให้มีข้อมูลเกี่ยวกับการลดเงินทุนจดทะเบียนทุกครั้งของกองทุนรวมไว้ในเว็บไซด์ของบริษัทจัดการกองทุนรวมและรายงานประจําปีของกองทุนรวม  เพื่อให้ผู้ลงทุนสามารถตรวจสอบได้  โดยข้อมูลดังกล่าวต้องมีรายละเอียดอย่างน้อยดังต่อไปนี้

                        (ก)  เหตุแห่งการลดเงินทุนจดทะเบียน 

                        (ข)  จํานวนเงินทุนจดทะเบียนและจํานวนเงินทุนจดทะเบียนต่อหน่วยลงทุนที่ลดในแต่ละครั้ง 

                        (ค) วันปิดสมุดทะเบียน และวันที่ดําเนินการเฉลี่ยเงินคืนผู้ถือหน่วยลงทุน”


ข้อ ๒๒ ให้เพิ่มความต่อไปนี้เป็นข้อ 71/1 ของส่วนที่ 7 การคํานวณมูลค่าทรัพย์สินและมูลค่าหน่วยลงทุน ในหมวด 5 การจัดการกองทุนรวม แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

                   “ข้อ 71/1   การใช้ตัวเลขทศนิยมของมูลค่าทรัพย์สินสุทธิ หรือมูลค่าหน่วยลงทุนของกองทุนรวม  ให้บริษัทจัดการกองทุนรวมดําเนินการดังต่อไปนี้

                   (1)  คํานวณและประกาศมูลค่าทรัพย์สินสุทธิเป็นตัวเลขโดยมีทศนิยมสองตําแหน่ง โดยใช้วิธีการปัดเศษทศนิยมตามหลักสากล

(2)  คํานวณมูลค่าหน่วยลงทุนเป็นตัวเลขโดยมีทศนิยมห้าตําแหน่ง โดยใช้วิธีการปัดเศษทศนิยมตามหลักสากล  และประกาศมูลค่าหน่วยลงทุนเป็นตัวเลขโดยมีทศนิยมสี่ตําแหน่งโดยตัดทศนิยมตําแหน่งที่ห้าทิ้ง

                   ในกรณีที่มีผลประโยชน์เกิดขึ้นจากการคํานวณตามวรรคหนึ่ง ให้บริษัทจัดการกองทุนรวมนําผลประโยชน์นั้นรวมเข้าเป็นทรัพย์สินของกองทุนรวม”


ข้อ ๒๓ ให้เพิ่มความต่อไปนี้เป็น (4/1) ของข้อ 75 แห่งประกาศสํานักงาน

คณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

                   “(4/1)  ข้อมูลเกี่ยวกับการกู้ยืมเงิน (ถ้ามี) ของกองทุนรวม ณ วันสิ้นรอบระยะเวลาบัญชีของกองทุนรวม ซึ่งต้องระบุสาระสําคัญอย่างน้อยดังต่อไปนี้

(ก)  ระยะเวลาการกู้ยืมเงิน วันเริ่มต้นและวันสิ้นสุดสัญญากู้ยืมเงิน

                   (ข)  จํานวนเงินกู้ยืม ณ วันทําสัญญา จํานวนเงินกู้ยืมคงเหลือ ณ วันสิ้นรอบระยะเวลาบัญชี และสัดส่วนการกู้ยืมเงินของกองทุนรวม

(ค)  หลักประกันการชําระหนี้ตามสัญญากู้ยืมเงิน (ถ้ามี)” 


ข้อ ๒๔ ให้ยกเลิกความในข้อ 76 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

                    “ข้อ 76   ในกรณีที่กองทุนรวมมีกําไรสุทธิในรอบระยะเวลาบัญชีใด ให้บริษัทจัดการกองทุนรวมจ่ายเงินปันผลให้ผู้ถือหน่วยลงทุนไม่น้อยกว่าร้อยละเก้าสิบของกําไรสุทธิที่ไม่รวมกําไรที่ยังไม่เกิดขึ้นจากการประเมินค่าหรือการสอบทานการประเมินค่าอสังหาริมทรัพย์หรือสิทธิการเช่าอสังหาริมทรัพย์ ประจํารอบระยะเวลาบัญชีนั้น

                   ในกรณีที่กองทุนรวมมีกําไรสะสมในรอบระยะเวลาบัญชีใด  บริษัทจัดการกองทุนรวมอาจจ่ายเงินปันผลให้ผู้ถือหน่วยลงทุนจากกําไรสะสมดังกล่าวด้วยก็ได้

                    การจ่ายเงินปันผลตามวรรคหนึ่งต้องไม่ทําให้กองทุนรวมเกิดยอดขาดทุนสะสมเพิ่มขึ้นในรอบระยะเวลาบัญชีที่มีการจ่ายเงินปันผลนั้น

                   การจ่ายเงินปันผลตามวรรคหนึ่งและวรรคสอง ให้บริษัทจัดการกองทุนรวมจ่ายภายในเก้าสิบวันนับแต่วันสิ้นรอบระยะเวลาบัญชีที่มีการจ่ายเงินปันผลนั้น”


ข้อ ๒๕ ในกรณีที่กองทุนรวมที่มีผู้ถือหน่วยลงทุนตามข้อ 14(1) (ก) แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์  ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศนี้ ถือหน่วยลงทุนเกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมดอยู่แล้วก่อนวันที่ประกาศนี้ใช้บังคับ  มิให้นําความในข้อ 35(3) และ (4) แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์  ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศนี้ มาใช้บังคับ  เว้นแต่ผู้ถือหน่วยลงทุนดังกล่าวมีการลงทุนในหน่วยลงทุนของกองทุนรวมเพิ่มเติมนับแต่วันที่ประกาศนี้ใช้บังคับ


ข้อ ๒๖ ในกรณีที่กองทุนรวมมีการลงทุนในทรัพย์สินตามที่กําหนดไว้ในข้อ 18(1) หรือ (2) แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์  ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศนี้ก่อนวันที่ประกาศนี้ใช้บังคับ  ให้บริษัทจัดการกองทุนรวมปฏิบัติดังต่อไปนี้

                   (1)  ดําเนินการให้มีการปิดสมุดทะเบียนผู้ถือหน่วยลงทุนเพื่อตรวจสอบรายชื่อของผู้ถือหน่วยลงทุนที่เป็นผู้ลงทุนต่างด้าวและสัดส่วนการถือหน่วยลงทุนของผู้ถือหน่วยลงทุนดังกล่าว และแจ้งให้สํานักงานทราบเป็นลายลักษณ์อักษร ภายในวันที่ 1 มกราคม พ.ศ. 2553 

                   (2)  ในกรณีบริษัทจัดการกองทุนรวมพบว่ากองทุนรวมมีผู้ลงทุนต่างด้าวถือหน่วยลงทุนรวมกันเกินกว่าร้อยละสี่สิบเก้าของจํานวนหน่วยลงทุนที่จําหน่ายได้แล้วทั้งหมด  บริษัทจัดการกองทุนรวมต้องปฏิบัติดังต่อไปนี้

                        (ก)  ไม่ลงทุนเพิ่มเติมเพื่อให้ได้มาซึ่งสิทธิในที่ดินตามประมวลกฎหมายที่ดิน หรือ

                        (ข)  ไม่ลงทุนเพิ่มเติมเพื่อให้ได้มาซึ่งกรรมสิทธิ์ในอาคารชุด ซึ่งเมื่อคํานวณพื้นที่ห้องชุดที่กองทุนรวมจะลงทุนรวมกับพื้นที่ห้องชุดที่ถือกรรมสิทธิ์โดยผู้ลงทุนต่างด้าวในอาคารเดียวกันแล้ว คิดเป็นสัดส่วนเกินร้อยละสี่สิบเก้าของพื้นที่ห้องชุดทั้งหมดในอาคารชุดนั้น

                        (ค) ในการขอมติจากผู้ถือหน่วยลงทุนไม่ว่าในเรื่องใด ๆ ให้บริษัทจัดการกองทุนรวมนับคะแนนเสียงของผู้ลงทุนต่างด้าวที่มีรายชื่ออยู่ในทะเบียนผู้ถือหน่วยลงทุนตาม (1)

ในส่วนที่เกินกว่าร้อยละสี่สิบเก้าของจํานวนหน่วยลงทุนที่จําหน่ายได้แล้วทั้งหมด รวมในจํานวนเสียงในการขอมติได้ เว้นแต่ผู้ลงทุนต่างด้าวรายใดมีการลงทุนในหน่วยลงทุนของกองทุนรวมเพิ่มเติมภายหลังจากวันปิดสมุดทะเบียนผู้ถือหน่วยลงทุนตาม (1)  ห้ามมิให้บริษัทจัดการกองทุนรวมนับจํานวนหน่วยลงทุนที่ได้มาเพิ่มเติม รวมในจํานวนเสียงในการขอมติ

                        (ง) จ่ายเงินปันผลให้แก่ผู้ถือหน่วยลงทุนต่างด้าวที่มีรายชื่อในทะเบียนผู้ถือหน่วยลงทุนตาม (1) ในส่วนที่เกินกว่าร้อยละสี่สิบเก้าของจํานวนหน่วยลงทุนที่จําหน่ายได้แล้วทั้งหมดได้  เว้นแต่ผู้ลงทุนต่างด้าวรายใดมีการลงทุนในหน่วยลงทุนของกองทุนรวมเพิ่มเติมภายหลังจากวันปิดสมุดทะเบียนผู้ถือหน่วยลงทุนตาม (1)  ห้ามมิให้บริษัทจัดการกองทุนรวมจ่ายเงินปันผลตามจํานวนหน่วยลงทุนที่ได้มาเพิ่มเติม 

                        (จ) ระบุการดําเนินการตาม (ก) ถึง (ง) ไว้อย่างชัดเจนในโครงการ

                   (3) ดําเนินการแต่งตั้งนายทะเบียนหน่วยลงทุนตามข้อ 18/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์  ลงวันที่ 28 กรกฎาคม พ.ศ. 2552 ซึ่งแก้ไขเพิ่มเติมโดยประกาศนี้ภายในวันที่ 1 มกราคม พ.ศ. 2553


ข้อ ๒๗ ในกรณีที่กองทุนรวมที่ได้จดทะเบียนกองทรัพย์สินเป็นกองทุนรวมกับสํานักงานก่อนวันที่ประกาศนี้ใช้บังคับมีรายละเอียดโครงการขัดหรือแย้งกับข้อกําหนดในประกาศนี้  ให้บริษัทจัดการกองทุนรวมยื่นขอความเห็นชอบแก้ไขเพิ่มเติมโครงการเพื่อให้เป็นไปตามข้อกําหนดแห่งประกาศนี้ภายในหกเดือนนับแต่วันที่ประกาศนี้ใช้บังคับ


ข้อ ๒๘ ในกรณีที่บริษัทจัดการกองทุนรวมได้รับอนุมัติให้จัดตั้งและจัดการกองทุนรวมแล้ว แต่ยังมิได้เสนอขายหน่วยลงทุนต่อประชาชนก่อนวันที่ประกาศนี้ใช้บังคับและมีรายละเอียดของโครงการขัดหรือแย้งกับข้อกําหนดแห่งประกาศนี้ ให้บริษัทจัดการกองทุนรวมขอความเห็นชอบแก้ไขเพิ่มเติมโครงการเพื่อให้เป็นไปตามข้อกําหนดแห่งประกาศนี้ต่อสํานักงาน ก่อนการเสนอขายหน่วยลงทุนต่อประชาชนครั้งแรก


ข้อ ๒๙ กองทุนรวมใดที่อยู่ระหว่างดําเนินการเพิ่มทุนจดทะเบียนก่อนวันที่ประกาศนี้ใช้บังคับ และการดําเนินการดังกล่าวของบริษัทจัดการกองทุนรวมไม่เป็นไปตามหลักเกณฑ์ที่กําหนดในประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคมพ.ศ. 2552   ซึ่งแก้ไขเพิ่มเติมโดยประกาศนี้  ให้บริษัทจัดการกองทุนรวมปฏิบัติตามหลักเกณฑ์ที่กําหนดในข้อ 55 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ลงวันที่ 28 กรกฎาคม พ.ศ. 2552  ก่อนการแก้ไขเพิ่มเติมโดยประกาศฉบับนี้ต่อไปได้ จนกว่าบริษัทจัดการกองทุนรวมจะได้ดําเนินการแก้ไขเพิ่มเติมโครงการเพื่อให้เป็นไปตามหลักเกณฑ์ที่กําหนดในประกาศนี้แล้ว


ข้อ ๓๐ ประกาศนี้ให้ใช้บังคับตั้งแต่วันที่ 16 พฤศจิกายน พ.ศ. 2552 เป็นต้นไป 


ผู้มีอํานาจลงนาม -   ประกาศ ณ  วันที่  29 ตุลาคม พ.ศ. 2552 

 

 

(นายธีระชัย  ภูวนาถนรานุบาล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์


หมายเหตุ - เหตุผลในการออกประกาศฉบับนี้  คือ  (1) เพื่อปรับปรุงหลักเกณฑ์เกี่ยวกับการเสนอขายและจัดสรรหน่วยลงทุนของกองทุนรวมอสังหาริมทรัพย์ การถือหน่วยลงทุนตามเกณฑ์หนึ่งในสาม การถือหน่วยลงทุนของผู้ลงทุนต่างด้าว ตลอดจนสิทธิประโยชน์ของผู้ถือหน่วยลงทุนดังกล่าว (2) เพื่อกําหนดให้กองทุนรวมอสังหาริมทรัพย์เปิดเผยข้อมูลเกี่ยวกับการกู้ยืมเงิน  (3) เพื่อปรับปรุงหลักเกณฑ์เกี่ยวกับการเพิ่มเงินทุนจดทะเบียนและการลดเงินทุนจดทะเบียนให้เหมาะสมยิ่งขึ้น  (4) เพื่อกําหนดหลักเกณฑ์เกี่ยวกับการใช้ชื่อกองทุนรวมอสังหาริมทรัพย์  และ (5) เพื่อให้กองทุนรวมอสังหาริมทรัพย์สามารถลงทุนในหุ้นที่มีสิทธิออกเสียงเป็นพิเศษ (golden share) ได้  จึงจําเป็นต้องออกประกาศนี้